
ΒΟΥΛΗ ΤΩΝ ΕΛΛΗΝΩΝ
 Νέα Δημοκρατία




Αθήνα, 23/04/2018
ΕΡΩΤΗΣΗ
ΠΡΟΣ: 1. Υπουργό Μεταναστευτικής Πολιτικής
	     2. Υπουργό Εθνικής Άμυνας
	     3. Υπουργό Εσωτερικών
ΘΕΜΑ: Κατακόρυφη αύξηση των μεταναστευτικών και προσφυγικών ροών στον Έβρο
Ανεξέλεγκτες διαστάσεις παίρνουν οι μεταναστευτικές και προσφυγικές ροές στον Έβρο, με τα νούμερα που καταγράφουν οι Υπηρεσίες Συνοριακής Φύλαξης να είναι άκρως ανησυχητικά…

Είναι χαρακτηριστικό ότι καθημερινά πλέον περνάνε το ποτάμι του Έβρου πάνω από 300 μετανάστες και πρόσφυγες, αριθμός που είναι βέβαιο ότι θα αυξηθεί όσο πλησιάζουμε προς το καλοκαίρι και το Φθινόπωρο που ο καιρός συνεχώς θα βελτιώνεται.

Πέρυσι τον Μάρτιο είχαν περάσει τα χερσαία σύνορα από τον Έβρο 256 άτομα,  ενώ τον φετινό, μετά το γεγονός με τους δύο στρατιωτικούς μας, καταγράφηκαν 1.658 το σύνολο των οποίων είναι ταυτισμένοι οικονομικοί μετανάστες και λίγοι πρόσφυγες πολέμου.

Παράλληλα μέσα στον Απρίλιο οι διελεύσεις έχουν ήδη ξεπεράσει τις 2.000 και σίγουρα θα αυξηθούν μέχρι το τέλος του μήνα ακόμη περισσότερο.

Τα παραπάνω στοιχεία δείχνουν ότι η Άγκυρα «παίζει» και πάλι το χαρτί των οικονομικών μεταναστών και των προσφύγων για να αυξήσει την πίεση προς την Ε.Ε. και προς την Ελλάδα.

Αυτό σημαίνει πολύ απλά ότι είναι υπαρκτός ο κίνδυνος να τιναχθεί στον αέρα η κοινή δήλωση Τουρκίας –ΕΕ!
Μετά την παράνομη σύλληψη και κράτηση των δύο στρατιωτικών μας στις φυλακές υψίστης ασφαλείας στην Αδριανούπολη φαίνεται αδύνατο να χειριστεί το θέμα η Διασυνοριακή Επιτροπή, που συνήθως έλυνε τέτοια ζητήματα.

Επίσης, δυστυχώς, χαλάρωσε η ένταση υλοποίησης του σχεδίου ΑΣΠΙΔΑ στην ευρύτερη περιοχή.

Αυτό το γεγονός σε συνδυασμό με τις αντικρουόμενες διαταγές σχετικά με την ακολουθούμενη πολιτική στον τομέα της αποτροπής δεν βοηθούν στην αποτελεσματική αντιμετώπιση των διεθνών κυκλωμάτων διακίνησης παράνομων μεταναστών, που με τη δράση τους αυξάνουν τις μεταναστευτικές και προσφυγικές ροές.

Από την άλλη μεριά δεν πρέπει να ξεχνάμε την απόλυτα δικαιολογημένη κόπωση των Δυνάμεων Συνοριακής Φύλαξης, που καταβάλλουν φιλότιμες προσπάθειες για να προστατέψουν τα σύνορά μας, τα οποία εκτός από ελληνικά είναι και ευρωπαϊκά.

Εκτός όμως από την κόπωση έχουν να αντιμετωπίσουν και τις σοβαρές ελλείψεις σε τεχνολογικό εξοπλισμό, γεγονός που δυσκολεύει σε μεγάλο βαθμό την υλοποίηση της αποστολής τους.

Για την καλύτερη φύλαξη των συνόρων μας είναι απαραίτητη και η συνδρομή των Ευρωπαϊκών δυνάμεων της FRONTEX με τα απαραίτητα μέσα , για τις οποίες θα πρέπει να διεκδικήσουμε, ως χώρα, να  μην αναπτύσσουν τις δυνάμεις τους μόνο κατά μήκος των ελληνικών συνόρων, αλλά και στα πέρα σύνορα της γειτονικής χώρας ως παρατηρητές. 

Ως γνωστόν ο Έβρος, η Δράμα όπου και υφίσταται  η κλειστή δομή του ΠΡΟΚΕΚΑ στο Παρανέστι και γενικότερα η Περιφέρεια Ανατολικής Μακεδονίας Θράκης αποτελούν νευραλγικές, ακριτικές και ευαίσθητες περιοχές. Γι’ αυτό και θα πρέπει να αποκλειστούν οποιεσδήποτε σκέψεις πολύ περισσότερο οι σχεδιασμοί για δημιουργία νέων δομών εξυπηρέτησης μεταναστών και προσφύγων στην ευρύτερη περιοχή, εκτός από τις ήδη υπάρχουσες, καθώς είναι έντονο το πρόβλημα λόγω των αυξημένων ροών.

Βάσει των παραπάνω ερωτάσθε:
1.    Πως θα αντιμετωπίσετε τις αυξημένες μεταναστευτικές και προσφυγικές ροές στον Έβρο; Έχετε σχέδιο αντιμετώπισης τους και αν ναι ποιο είναι αυτό;
2.    Θα ενισχύσετε με άτομα, αλλά και με τον κατάλληλο υλικοτεχνικό εξοπλισμό τις Υπηρεσίες Συνοριακής Φύλαξης, ώστε να αντιμετωπιστούν αποτελεσματικά οι συνεχόμενες ροές μεταναστών και προσφύγων;
3.    Θα ενισχύσετε τις δομές διαχείρισης μεταναστών – προσφύγων, ώστε να αποδεσμευτούν δυνάμεις για την περιπολία στα σύνορα προς αποτροπή των παράνομων διελεύσεων;
4.    Θα ζητηθεί η παρουσία της FRONTEX για την από κοινού με όλους τους Ευρωπαίους αποτελεσματική φύλαξη των συνόρων μας με την άμεση ενεργοποίηση των ομάδων ταχείας ανταπόκρισης RABIT;
5.    Θα διεκδικήσετε την παρουσία της FRONTEX και κατά μήκος των πέρα συνόρων, της γειτονικής μας χώρας, ώστε να επιτευχθεί μια πιο ουσιαστική και αποτελεσματική φύλαξη των συνόρων των δύο κρατών;
6.    Έχουν βάση τα σενάρια που αναφέρουν για δημιουργία επιπλέον δομών εξυπηρέτησης προσφύγων και μεταναστών, εκτός από τις ήδη υπάρχουσες, στον Έβρο και στη Θράκη γενικότερα, που αποτελούν νευραλγικές, ακριτικές και ευαίσθητες περιοχές;

Οι Ερωτώντες Βουλευτές

1. Δημοσχάκης Αναστάσιος – Βουλευτής Έβρου
2. Βαρβιτσιώτης Μιλτιάδης – Βουλευτής Β’ Αθηνών
3. Ανδριανός Ιωάννης – Βουλευτής Αργολίδος
4. Αραμπατζή Φωτεινή – Βουλευτής Σερρών
5. Αυγενάκης Ελευθέριος – Βουλευτής Ηρακλείου
6. Βαγιωνάς Γεώργιος – Βουλευτής Χαλκιδικής
7. Βλάχος Γεώργιος – Βουλευτής Αττικής
8. Βορίδης Μαυρουδής (Μάκης) – Βουλευτής Αττικής
9. Βούλτεψη Σοφία – Βουλευτής Β’ Αθηνών
10. Γεωργαντάς Γεώργιος – Βουλευτής Κιλκίς
11. Γκιουλέκας Κωνσταντίνος – Βουλευτής Α’ Θεσσαλονίκης
12. Δήμας Χρίστος – Βουλευτής Κορινθίας
13. Καββαδάς Αθανάσιος – Βουλευτής Λευκάδος
14. Καλαφάτης Σταύρος – Βουλευτής Α’ Θεσσαλονίκης
15. Κακλαμάνης Νικήτας – Βουλευτής Α’ Αθηνών
16. Καράογλου Θεόδωρος – Βουλευτής Β’ Θεσσαλονίκης
17. Καραμανλή Άννα – Βουλευτής Β’ Αθηνών
18. Κεδίκογλου Σίμος – Βουλευτής Εύβοιας
19. Κέλλας Χρήστος – Βουλευτής Λαρίσης
20. Κόνσολας Εμμανουήλ – Βουλευτής Δωδεκανήσου
21. Κουμουτσάκος Γεώργιος – Βουλευτής Β’ Αθηνών
22. Κουτσούμπας Ανδρέας – Βουλευτής Βοιωτίας
23. Κυριαζίδης Δημήτριος – Βουλευτής Δράμας
24. Μάρκου Αικατερίνη – Βουλευτής Β’ Θεσσαλονίκης 
25. Μπακογιάννη Θεοδώρα (Ντόρα)  - Βουλευτής Α’ Αθηνών
26. Μπουκώρος Χρήστος – Βουλευτής Μαγνησίας
27. Μπούρας Αθανάσιος – Βουλευτής Αττικής
28. Παναγιωτόπουλος Νικόλαος – Βουλευτής Καβάλας
29. Ράπτη Ελένη – Βουλευτής Α’ Θεσσαλονίκης
30. Φωτήλας Ιάσων – Βουλευτής Αχαΐας
31. Χαρακόπουλος Μάξιμος – Βουλευτής Λαρίσης

